युवती ने गांव के लड़के से 3 दिन पहले की थी लव मैरिज; भाई ने जीजा को पीट-पीटकर मार डाला
हरियाणा के महेंद्रगढ़ में बहन की लव मैरिज से नाराज भाई ने जीजा का अपहरण कर उसकी हत्या कर दी। लव मैरिज करने वाला युवक और युवती एक ही गांव के हैं और दोनों ने 3 दिन पहले ही शादी की थी। लड़की का परिवार इस शादी को अपनी इज्जत से जोड़ कर देख रहा था। 
हरियाणा के महेंद्रगढ़ में बहन की लव मैरिज से नाराज भाई ने जीजा का अपहरण कर उसकी हत्या कर दी। लव मैरिज करने वाला युवक और युवती एक ही गांव के हैं और दोनों ने 3 दिन पहले ही शादी की थी। लड़की का परिवार इस शादी को अपनी इज्जत से जोड़ कर देख रहा था। लड़की तंवर गौत्र से है, जबकि लड़का चौहान परिवार से था। लड़की बीए की स्टूडेंट थी, जबकि उसका पति एमए पास था। वारदात के बाद गांव में तनाव का माहौल है।
28 को झज्जर में किया प्रेम विवाह
बताया गया है कि महेंद्रगढ़ जिले के अटेली थाना के अंतर्गत आने वाले गांव खोड़ की एक युवती ने गांव के एक युवक से 28 मार्च को झज्जर में प्रेम विवाह कर लिया था। लड़के के भाई विनय चौहान फौजी ने बताया कि इस बात का जब लड़की के परिजनों को पता चला तो लड़की के भाई संजय ने प्रेम विवाह करने वाले 26 वर्षीय दीपक का अपहरण कर लिया।
रेवाड़ी में बुरी तरह पीटा
उसका आरोप है कि संजय व अन्य उसके भाई को गाड़ी में बैठा कर रेवाड़ी ले गए। फिर वहां से अन्य युवकों के साथ मिलकर उसके भाई को बड़ी बेरहमी से पीट पीट कर मार दिया। बाद में भाई का शव राजस्थान के शाहपुरा में फेंक दिया। राजस्थान पुलिस ने 30 मार्च को अज्ञात शव के रूप में शाहपुरा के हाईवे के पुल के नीचे बरामद किया था।
दोनों तरफ से थाना में दी थी शिकायत
बता दें कि लड़की के भाई ने अटेली थाने में 27 मार्च को उसकी बहन को किसी व्यक्ति द्वारा अज्ञात स्थान पर छिपाने का मामला दर्ज कराया था। इसके बाद युवक के परिजनों ने अटेली थाना में लड़के के अपहरण का मामला दर्ज कराया था। दोनों ही तरफ से केस दर्ज हुए थे। अब युवक की हत्या के बाद मामले में नया मोड़ सामने आया है।
गांव में पंच था मृतक युवक
युवक दीपक की हत्या के बाद लोगों में रोष है। पुलिस पर भी समय पर कार्रवाई न करने के आरोप लगाए जा रहे हैं। प्रेम विवाह में बंधने वाली लड़की की जान काे खतरा देखते हुए उसे नारनौल स्थित शेफ हाउस में रखा गया है। वहीं इस पूरे मामले में अटेली पुलिस की नाकामी और व लडका-लड़की एक ही गांव के होने के कारण गांव में रोष देखा गया। प्रेम विवाह करने वाला मृतक वर्तमान ग्राम पंचायत में पंच था। शुक्रवार को अटेली थाने में डीएसपी जितेंद्र ने घटना के बारे में जानकारी ली।‌